En ind til videre ukendt gerningsmand har ved mindst seks forskellige situationer forgrebet sig seksuelt på piger og unge kvinder i busserne i det sydlige Stockholm ved blandt andet at gramse dem mellem benene. Politiet har bedt offentligheden om hjælp til at identificere manden og har offentliggjort billeder af den mistænkte gerningsmand, hvor man tydeligt kan se, hvordan han ser ud. Men alligevel har de to store svenske aviser Aftonbladet og Expressen valgt at 'maskere' politiets billeder af manden, så man på ingen måde kan se, hvordan han ser ud.

Ekstra Bladet har skaffet et par af de billeder, som politiet i Stockholm har offentliggjort, så nu kan læsere af Aftonbladet og Expressen se den mistænkte gerningsmand her, så han forhåbentlig hurtigt kan blive anholdt og afhørt i forbindelse med sagen. Og så må retten jo så ellers gå sin gang.

Her kan man tydeligt se den mistænkte gerningsmands ansigt. En tilfædig passagerer i bussen til højre er selvfølgelig maskeret. (Foto: Stockholm Politi)

Første sex-anmeldelse kom i oktober

Den første anmeldelse om den sexgale gramsende mand fik politiet i Stockholm allerede i oktober måned, og siden er der kommet jævnlige anmeldelser, der peger på, at der er tale om den samme gerningsmand. Kvinderne, som han gramser på er i alderen mellem 15 og 22 år.

Politiet har selv beskrevet mandens fremgangsmåde således. Når de unge piger eller unge kvinder har sat sig i bussen, sætter den mistænkte gerningsmand sig ved siden af dem. Noget som kvinderne har reageret på, fordi han også gør det, selv om der er relativt tomt i bussen. Efter et kort stykke tid fører han så ganske forsigtigt sin hånd ned mod deres underliv.

Han rager pigerne mellem benene

Cecilia Närfors fra politiet i Stockholm har forklaret det således til avisen Expressen:

- Alle pigerne beskriver samstemmende, at gerningsmanden er ganske subtil. Han opfører sig lidt som en slags forsigtig lommetyv. I starten mærker pigerne ikke noget. Men pludselig kan de så føle, at han sidder med sin hånd mellem deres ben, mens han har den anden hånd mellem sine egne ben, forklarer Cecilia Närfors.

En af de mange kvindelige ofre for gerningsmanden, den kun 17-årige Elisabeth, har til Expressen fortalt, at hun fik et chok, da hun indså, at manden sad og ragede hende mellem benene. Hun tør ikke længere at tage bussen alene hjem, når det bliver mørkt, og hun håber inderligt, at politiet snart får identificeret manden.

- Det ville føles som en stor lettelse, at jeg kunne slippe for at være bange for at møde den samme mand på den samme bus, fortæller Elisabeth til Expressen, der maskerede deres billede af den mistænkte gerningsmand således, som du kan se lige herunder:

Politiet har nu selv offentligjort billeder

Både det 17-årige offer og politiet ser meget gerne, at manden bliver identificeret, men alligevel vælger Expressen og Aftonbladet indirekte at beskytte den mistænkte gerningsmand ved at maskere hans ansigt fuldstændigt, så man ikke kan se, hvordan han ser ud.

Så nu har politiet i Stockholm valgt selv at offentliggøre billeder af den mistænkte gerningsmand for at få hjælp fra offentligheden.

- Vi ønsker at få ham identificeret, siger Cecilia Närfors fra Stockholm politi til mediet Fria Tider og tilføjer, at det er politiet, der har leveret billederne af den umaskerede gerningsmand til Expressen og Aftonbladet.

- Men de har altså valgt ikke at vise hans ansigt, siger hun.

Straffen for såkaldt 'sexuelt ofredande' i Sverige svinger fra bøder til fængsel i højst to år.

Og her kan du se, hvordan Aftonbladet forsøgte at hjælpe politiet med at finde frem til gerningsmanden: